تورکیه بؤیوک میللت مجلیسینده عدالت و اینکیشاف پارتیسی‌نین 18 مادده‌دن عبارت "تورکیه جمهوریتی آنایاساسیندا دییشیک‌لیک ائدیلمه‌سی حاقیندا قانون تکلیفی"نین بیرینجی تورو تاماملاندی.
آنایاسا دییشیکلیگی حاققیندا قانون تکلیفی ژانویه آیینین 9-دا باشلانیلان موذاکیره‌لر فاصیله‌سیز 7 گون داوام ائتدی.
تکلیفله آنایاسانین "یارغی یئتکیسی" باش‌لیغی ایله دییشیک‌لیک ائدیلیر. یارغی (قوه قضائیه) یئتکیسی‌نین تورک میللتی آدیندان موستقیل محکمه‌لر طرفین‌دن ایستیفاده ائدیلجگینه دایر حکم "موستقیل و طرف سیز" محکمه‌لر طرفین‌دن ایستیفاده ائدیله‌جگی شکلینده دییشیر.
تکلیفه گوره میللت وکیلی سایی 550-دن 600-ه چیخاریلیر.
میللت وکیلی سئچیله بیلمه یاشی 25-دن 18-ه ائندیریلیر. "عسگرلیکله علاقه‌سی اولان‌لار" میللت وکیلی نامیزدلیگی اوچون مراجعت ائده بیلمه‌یه‌جک.
آنایاسانین تورکیه بویوک میللت مجلیسی‌نین سئچکی دؤورو" باش‌لیق‌لی مادده‌سی تورکیه بویوک میللت مجلیسی و جمهور باشقانی‌نین سئچکی دؤورو اولا‌راق دییشیر.
تورکیه بویوک میللت مجلیسی سئچکی‌لری 4 ایلدن بیر یوخ، 5 ایلدن بیر کئچیریله‌جک. جمهورباشقین‌لیغی سئچکی‌لری ده تورکیه بویوک میللت مجلیسی سئچکی‌لری کیمی 5 ایلدن بیر کئچیریله‌جک و سئچیجیلر ایکی سئچکی اوچون همین گون صاندیق باشینا گئده جکلر. وظیفه مدتی باشا چاتان میللت وکیلی یئنی‌دن سئچیله بیله‌جک.
جمهورباشقان‌لیغی سئچکی‌سینده بیرینجی سس وئرمه‌ده لازیم اولان اکثریتین سسی الده اولونمادیغی حالدا معین ائدیلن اساس‌لارا گؤره ایکینجی سس وئرمه کئچیریله‌جک.
